b'\n_START_ARTICLE_\nFitz ratkaisee\n_START_SECTION_\nSarjan ominaispiirteet\n_START_PARAGRAPH_\nFitz ratkaisee sijoittuu Manchesteriin. Sarjan p\xc3\xa4\xc3\xa4henkil\xc3\xb6 on rikospsykologi Eddie \xe2\x80\x9dFitz\xe2\x80\x9d Fitzgerald, joka ratkaisee henkirikoksia poliisin apuna ja on \xc3\xa4lyllisesti ylivertainen ty\xc3\xb6tovereihinsa verrattuna. H\xc3\xa4nen psykologiselle tarkkan\xc3\xa4k\xc3\xb6isyydelleen antaa ristivalaistuksen h\xc3\xa4nen henkil\xc3\xb6kohtainen moniongelmaisuutensa: alkoholismi, peliriippuvuus, vaikeat ihmissuhteet, ylipaino._NEWLINE_Sarjassa tarkkaillaan tapahtumia kahdella tasolla. Yht\xc3\xa4\xc3\xa4lt\xc3\xa4 kussakin tarinassa seurataan k\xc3\xa4sill\xc3\xa4 olevan rikoksen ratkomista sek\xc3\xa4 rikollisten ja n\xc3\xa4itten l\xc3\xa4hipiirin el\xc3\xa4m\xc3\xa4\xc3\xa4. Toisaalta tarkkailtavana ovat ihmissuhteet rikostutkimusryhm\xc3\xa4ss\xc3\xa4 ja Fitzin perhepiiriss\xc3\xa4. N\xc3\xa4m\xc3\xa4 eri tasot saattavat my\xc3\xb6s ristet\xc3\xa4 kesken\xc3\xa4\xc3\xa4n, kuten tarinassa Miehetkin itkev\xc3\xa4t, jossa seurataan raiskaussarjan tutkimuksia: naispoliisi, johon Fitzill\xc3\xa4 on rakkaussuhde, joutuu tutkimusten keskell\xc3\xa4 raiskatuksi, ja my\xc3\xb6hemmin raiskaaja uhkaa Fitzin vaimoakin. Ihmissuhdekaaret ulottuvat yksitt\xc3\xa4isten rikostarinoitten yli, ja usein tarinat p\xc3\xa4\xc3\xa4ttyv\xc3\xa4t cliffhangeriin. Esimerkiksi rikostutkija Jimmy Beckin tarinassa N\xc3\xa4yt\xc3\xb6n tarve alkanut amok-juoksu p\xc3\xa4\xc3\xa4ttyy vasta tarinan Veljellist\xc3\xa4 rakkautta lopussa.\n_START_SECTION_\nVastaanotto\n_START_PARAGRAPH_\nFitz ratkaisee nousi moninkertaisesti palkituksi arvostelu- ja katsojamenestykseksi. Kaiken pohjana oli Jimmy McGovernin alkuper\xc3\xa4isidea ja k\xc3\xa4sikirjoitus. My\xc3\xb6s Paul Abbott kirjoitti osan tarinoista. P\xc3\xa4\xc3\xa4osa Fitzin\xc3\xa4 oli Robbie Coltranelle ponnahduslauta suuriin rooleihin muun muassa James Bond - ja Harry Potter -elokuvissa. Robert Carlylelle tappajan rooli tarinassa N\xc3\xa4yt\xc3\xb6n tarve oli ensimm\xc3\xa4inen n\xc3\xa4kyv\xc3\xa4mpi rooli._NEWLINE_Kolmen tuotantokauden j\xc3\xa4lkeen sarjaa t\xc3\xa4ydennettiin viel\xc3\xa4 kahdella erikoisjaksolla, jotka eiv\xc3\xa4t en\xc3\xa4\xc3\xa4 saavuttaneet alkuper\xc3\xa4isen sarjan suosiota. Vuoden 1996 100-minuuttinen tarina sijoittuu Hongkongiin, jossa Fitz on luentomatkalla. Kymmenen vuotta my\xc3\xb6hemm\xc3\xa4ss\xc3\xa4 kaksituntisessa erikoisjaksossa Fitz palaa tytt\xc3\xa4rens\xc3\xa4 h\xc3\xa4ihin muuttuneeseen Manchesteriin asuttuaan vaimoineen useita vuosia Australiassa._NEWLINE_Suomessa sarjan esitti Yle TV1 tuoreeltaan vuosina 1995\xe2\x80\x931996 ja uusintana vuonna 2008. Sarjasta kuvattiin Yhdysvalloissa Los Angelesiin sovitettu uudelleenfilmatisointi vuosina 1997\xe2\x80\x931998. Fitzin osan esitti Robert Pastorelli, ja Robbie Coltrane esiintyi yhdess\xc3\xa4 jaksossa rikollisen roolissa. Sarja sai melkoisen nuivan vastaanoton, eik\xc3\xa4 sen tekemist\xc3\xa4 jatkettu ensimm\xc3\xa4isen tuotantokauden j\xc3\xa4lkeen._NEWLINE_Sarjan suosion saattelemana tarinat sovitettiin romaaneiksi. Niist\xc3\xa4 on suomennettu kolme ensimm\xc3\xa4ist\xc3\xa4.'